LUGLUGAR KEN TATTAO
Panagpasiar Idiay Indonesia
TI Indonesia ket buklen ti agarup 17,000 nga isla. Agdinamag dagiti umilina a nainggayyeman, naanus, nadayaw, ken managpadagus unay.
Ti gagangay a taraon idiay Indonesia ket innapuy ken masida a masansan a nagasang—ken prutas. Iti dadduma a lugar, agkammet dagiti pamilia a mangan bayat a nakadalupisakda iti ikamen. Naim-imas kano ti kasta a pannangan sigun iti adu a taga-Indonesia.
Magusgustuan dagiti taga-Indonesia ti arte, panagsala, ken musika. Ti anklong ket gagangay a pagtokar sadiay; buklen dayta iti plauta a kawayan sa agsisina a naikabil iti frame wenno baskag. No matokar, agpataud dagita iti partikular a nota wenno chord. Tapno matokar, nasken nga agdadanggay dagiti tumutokar sada yugyogen ti bukodda nga anklong iti umiso a tiempo.
Agingga idi maika-15 a siglo C.E., kaaduan a paset ti Indonesia ket inimpluensiaan ti Hinduismo ken idi agangay, ti Budismo. Idi maika-16 a siglo, nakaramuten ti Islam iti kultura ti Indonesia. Dimteng dagiti Europeo idi maika-16 a siglo tapno agbirokda kadagiti rekado. Intugotda dagiti relihion ti Kakristianuan.
Dagiti Saksi ni Jehova, a nalatak iti intero a lubong gapu iti trabahoda a panangisuro, ket aktibo iti Indonesia sipud pay idi 1931. Nasurok itan a 22,000 ti bilangda idiay Indonesia ken ikagkagumaanda a kontaken dagiti umel. Itay nabiit, nasurok a 500 ti timmabuno iti espesial a gimong iti sign-language nga inangay dagiti Saksi ni Jehova kas panglaglagipda iti ipapatay ni Jesu-Kristo.
Maipabpablaak ti Agriingkayo! iti 98 a lengguahe agraman Indonesian (a maawagan met iti Bahasa Indonesia)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn